เพิ่มมาร์จินทองล่วงหน้าเริ่ม5ก.ย.นี้
ทองร้อนไม่หยุดปรับเพิ่มมาร์จิน โกลด์ฟิวเจอร์ส เริ่มใช้วันที่ 5 ก.ย.นี้
30 ส.ค. 2554

ทองร้อนไม่หยุดปรับเพิ่มมาร์จิน โกลด์ฟิวเจอร์ส เริ่มใช้วันที่ 5 ก.ย.นี้
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า สำนักหักบัญชีได้ปรับอัตราหลักประกันของการซื้อขายโกลด์ ฟิวเจอร์ส เพิ่มขึ้น เริ่มมีผลบังคับใช้วันที่ 5 ก.ย.นี้เป็นต้นไป
สาเหตุที่ต้องปรับเพิ่มหลักประกันอีกครั้งหลังจากเพิ่งปรับไปเมื่อวันที่ 19 ส.ค.ที่ผ่านมา เนื่องจากสัปดาห์ที่ผ่านมาราคาทองคำยังคงผันผวนต่อเนื่อง และสอดคล้องกับสำนักหักบัญชีในต่างประเทศซึ่งได้ทยอยเพิ่มหลักประกันโกลด์ ฟิวเจอร์ส
ทั้งนี้ ผู้ลงทุนทั่วไปต้องวางหลักประกันของโกลด์ ฟิวเจอร์ส ขนาด 50 บาททองคำ เพิ่มขึ้นจาก 62,700 บาทต่อสัญญา มาเป็น 74,100 บาทต่อสัญญา และโกลด์ ฟิวเจอร์ส ขนาด 10 บาททองคำ จาก 12,540 บาทต่อสัญญา มาเป็น 14,820 บาท
“ตลาดอนุพันธ์และสำนักหักบัญชีมีการติดตามการเคลื่อนไหวของราคาทองคำอย่างใกล้ชิดเพื่อปรับหลักประกันให้เหมาะสม สภาพตลาดทองคำในช่วงนี้มีความผันผวนมาก ต้องการให้ผู้ลงทุนติดตามสถานการณ์และเตรียมเงินสำรองไว้เพื่อการวางหลักประกันด้วย” นางเกศรา กล่าว
สมาคมค้าทองคำ เปิดเผยว่า ในวันที่ 29 ส.ค. ราคาทองปรับขึ้นลง 7 ครั้ง ส่งผลให้ทั้งวันราคาลดลงสุทธิ 100 บาท
สำหรับโกลด์ ฟิวเจอร์ส 50 บาท มีการซื้อขาย 19,629 สัญญา 10 บาท มีการซื้อขาย 23,844 สัญญา